Nog geen plan om ou motorbande te herwin | Netwerk24
Deur Francois Williams 13 Desember 2019 07:00
Ou motorbande kan herwin word. Foto: Dirk Jordaan
Barbara Creecy, minister van omgewingsake, het in antwoord op 'n parlementêre vraag van 'n DA-parlementslid gesê Evergreen Energy, JPC Energy Systems, Tyre Waste Abatement & Minimisation Initiative of South Africa (Twamisa) en die South African Tyre Reuse Company (Satruco) het bestuursplanne ingedien vir goedkeuring, maar nie een van hul planne is goedgekeur nie.
Creecy het in antwoord op die vraag van Cathlene Labuschagne, Wes-Kaapse DA-verteenwoordiger in die nasionale raad van provinsies, gesê daar is ook nog nie 'n uitvoerende hoof vir die te stigte afvalbestuursburo aangestel nie. Die pos is geadverteer, maar nog nie gevul nie.
Boonop maak die huidige wet oor afval nog nie voorsiening vir die aanstel van 'n raad vir die afvalbestuursburo nie. Daar word nog gewerk aan die wetswysigings wat daarvoor voorsiening maak, en dit sal binnekort aan die parlement voorgelê word, het Creecy belowe.
Volgens haar bepaal die oorgangsmaatreëls van die afvalbande-regulasies van 2017 dat die afvalbestuursburo verantwoordelik sal wees om intussen die bestuur van afvalbande te hanteer, totdat 'n nuwe bestuursplan goedgekeur is.
Volgens Creecy het sy in Oktober met verteenwoordigers van die bandebedryf vergader en is ooreengekom om 'n fasiliteringspan saam te stel wat die herwinning van voertuigbande bevorder en bandevervaardigers se verantwoordelikheid vir bandeherwinning uitbrei.
Die regering se plan om voertuigbande volhoubaar te herwin sloer al jare nadat die Recycling and Economic Development Initiative of South Africa (Redisa) aanvanklik in opdrag van 'n vorige minister van omgewingsake, Edna Molewa, in 2012 op die been gebring is. Maar in 2017 is Redisa in opdrag van Molewa gelikwideer toe ontdek is van die direkteure van Redisa besit terselfdertyd belange in 'n private maatskappy wat die bande-herwinningsplan sou help bestuur.
Intussen word 'n belasting van R2,30 per kilogram gehef op elke nuwe voertuigband wat in Suid-Afrika verkoop word. Dié geld is veronderstel om die bandeherwinningsprogram te finansier.